ILINK บวกแรง 7% รับคว้างานใหม่ต่อเนื่อง! จับตางบ Q2 แจ่ม-ลุ้นรายได้ปีนี้เข้าเป้า 6 พันลบ.
ILINK บวกแรง 7% โดย ณ เวลา 11.24 น. อยู่ที่ 7.85 บาท บวก 0.50 บาท รับคว้างานใหม่ต่อเนื่อง! จับตางบ Q2 แจ่ม-ลุ้นรายได้ปีนี้เข้าเป้า 6 พันลบ.
ILINK บวกแรง 7% โดย ณ เวลา 11.24 น. อยู่ที่ 7.85 บาท บวก 0.50 บาท รับคว้างานใหม่ต่อเนื่อง! จับตางบ Q2 แจ่ม-ลุ้นรายได้ปีนี้เข้าเป้า 6 พันลบ.
2 ส.ค. 2564

ผู้สื่อข่าวรายงานว่า วันนี้(2ส.ค.64)ราคาหุ้น บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK ณ เวลา 11.24 น. อยู่ที่ 7.85 บาท บวก 0.50 บาท หรือ 6.80% สูงสุดที่ 8.00 บาท ต่ำสุดที่ 7.25 บาท ด้วยมูลค่าซื้อขาย 186.94 ล้านบาท

โดยล่าสุด ILINK ได้ลงนามในสัญญาจ้างก่อสร้างสถานีไฟฟ้า 3 สถานี ในนาม “กลุ่ม INTERLINK and AIT CONSORTIUM” ตามโครงการพัฒนาระบบส่งและจําหน่าย ระยะที่ 1 ด้วยวิธีประกวดราคาอิเล็กทรอนิกส์(e-bidding) เลขที่ C.CST. 040/2564 ลงวันที่ 30 กรกฎาคม 2564 กับการไฟฟ้าส่วนภูมิภาค มูลค่ารวม 531.70 ล้านบาท รวมภาษีมูลค่าเพิ่มแล้ว สำหรับการแบ่งสัดส่วนรายได้นั้น บริษัทฯ ได้รับมูลค่า 366.03 ล้านบาท ส่วน AIT ได้รับ 165.67 ล้านบาท
ด้านนายสมบัติ อนันตรัมพร ประธานกรรมการ ILINK กล่าวว่า กระแสเทคโนโลยี 5G และการทำงานแบบ Work From Home ช่วยผลักดันให้ความต้องการในอุปกรณ์สายส่งสัญญาณของธุรกิจจัดจำหน่าย และบริการด้านโครงข่ายของธุรกิจโทรคมนาคมพุ่งสูงขึ้นอย่างต่อเนื่อง จึงมั่นใจได้ว่าผลการดำเนินงานของบริษัทในปี 2564 จะเติบโตตามเป้าหมาย 6,000 ล้านบาท อย่างแข็งแกร่งและยั่งยืนต่อไป
ส่วนนางสาววริษา อนันตรัมพร ผู้จัดการทั่วไป ILINK ระบุว่า สำหรับแนวโน้มผลการดำเนินงานในช่วงไตรมาส 2/2564 คาดว่ารายได้รวมจะลดลงเล็กน้อยจากไตรมาสเดียวกันปีก่อน ที่มีรายได้อยู่ที่ 1,263.80 ล้านบาท เนื่องจากรายได้จากธุรกิจโทรคมนาคม และธุรกิจวิศวกรรม ปรับตัวลดลงจากไตรมาสเดียวกันปีก่อน ขณะที่รายได้จากธุรกิจจัดจำหน่ายสายสัญญาณ ปรับตัวเพิ่มขึ้น อย่างไรก็ตาม จากการบริหารจัดการต้นทุนอย่างมีประสิทธิภาพ ทำให้คาดว่ากำไรสุทธิในไตรมาส 2/2564 จะปรับตัวเพิ่มขึ้น จากไตรมาสเดียวกันปีก่อน ที่มีกำไรสุทธิอยู่ที่ 69.23 ล้านบาท
โดยธุรกิจจัดจำหน่ายสายสัญญาณในไตรมาส 2/2564 คาดว่าจะมีรายได้เพิ่มขึ้น 7% จากไตรมาสเดียวกันปีก่อน ที่มีรายได้อยู่ที่ 451.76 ล้านบาท เนื่องจากได้รับอานิสงส์จากสถานการณ์การแพร่ระบาดของเชื้อไวรัสโควิด-19 และกระแสดิจิทัลที่เติบโตอย่างรวดเร็ว
ส่วนธุรกิจโทรคมนาคม ในไตรมาส 2/2564 คาดว่ารายได้จะลดลง 5-10% จากไตรมาสเดียวกันปีก่อน ที่มีรายได้อยู่ที่ 438.89 ล้านบาท เนื่องจากรับรู้รายได้จากงานติดตั้งโครงการอินเทอร์เน็ตพื้นที่ห่างไกล (USO 2) ไปช่วงก่อนหน้านี้แล้วตามการส่งมอบงาน
ด้านธุรกิจวิศวกรรม ในไตรมาส 2/2564 คาดว่ารายได้จะปรับตัวลดลงจากไตรมาสเดียวกันปีก่อน ที่มีรายได้อยู่ที่ 345.04 ล้านบาท ก่อนที่รายได้จะปรับตัวเพิ่มขึ้นในไตรมาส 3/2564 จากการรับรู้รายได้จากรถไฟฟ้าไร้คนขับ APM ทั้งหมด 6 ขบวน ที่เหลืออยู่ประมาณ 380 ล้านบาท